**Π. ΣΚΟΥΡΛΕΤΗΣ:** Κύριοι Πρόεδροι, κυρίες και κύριοι αιρετοί της αυτοδιοίκησης του Α’ και Β’ βαθμού, συνάδελφοι υπουργοί, μέσα σε λίγες μέρες σχεδόν πριν από ένα μήνα μέσα σε αυτή την αίθουσα είχαμε ξανά βρεθεί με αφορμή το νομοσχέδιο το οποίο βρίσκεται στη φάση της διαβούλευσης. Τον ΚΛΕΙΣΘΕΝΗ Ι. Σας είχα και τότε πει παρουσιάζοντας τις βασικές του πλευρές ότι δεν θα υπάρχει καμία έκπληξη, κανένας αιφνιδιασμός, και νομίζω ότι τώρα που το έχετε πια στα χέρια σας, και φαντάζομαι ότι σας έχει δοθεί η δυνατότητα να το διαβάσετε άλλος λίγο, άλλος πολύ, να επιβεβαιώνεται εκείνη η τοποθέτησή μου, διότι όλα τα βασικά ζητήματα, όλες οι πλευρές του νομοσχεδίου ήταν τα θέματα τα οποία είχαν κατά καιρούς συζητηθεί και στις δικές σας συνεδριάσεις, στα Συνέδριά σας, αλλά και σε αυτό τον πολύπλευρο, πλουραλιστικό, πρωτότυπο, πραγματικό διάλογο που για πρώτη φορά εγκαινίασε αυτή η κυβέρνηση, και που δεν είχε γίνει σε αντίστοιχες προσπάθειες. Μη μου πείτε λοιπόν ότι η αυτοδιοίκηση είχε χορτάσει από διάλογο σαν κι αυτόν που οργανώθηκε μέσα από θεσμοθετημένες επιτροπές, μέσα από άτυπες μορφές, μέσα από συνέδρια, μέσα από απευθείας συναντήσεις, μέσα από συνεδριάσεις των ΠΕΔ. Έτσι είχε γίνει και τις άλλες φορές; Για μας είναι στο DNA μας ο διάλογος, είναι μέσα στην κουλτούρα μας, όπως στην κουλτούρα μας είναι η ενίσχυση της συμμετοχής των πολιτών. Κανείς λοιπόν δεν αιφνιδιάστηκε.

Άκουσα τον Πρόεδρο της ΚΕΔΕ χθες, λίγο πριν κοιμηθώ κάθισα και είδα στο βίντεο που είχατε ανεβάσει την παρέμβασή σας λέγοντας ότι συμμετείχε ενεργά στο διάλογο η ΚΕΔΕ. Τελικά αυτό πώς είναι αντιφατικό με αυτό που πριν από λίγο μας, οτι δεν έγινε, ότι κρύβαμε ένα νομοσχέδιο, ότι αιφνιδιάσαμε. Υπήρξε ή δεν υπήρξε; Σε αυτό χρειάζεται μία ξεκάθαρη απάντηση. Νομίζω όμως, πράγμα που επιβεβαιώθηκε και από την προηγούμενη παρέμβαση του κυρίου Αγοραστού, ότι όλες αυτές τις προηγούμενες μέρες αυτό το οποίο περίσσεψε ήταν οι απαξιωτικοί χαρακτηρισμοί, η αποκάλυψη ενός δήθεν σχεδίου διάλυσης των δήμων και της αυτοδιοίκησης, οι ισοπεδωτικές προσεγγίσεις, ο μηδενισμός, ξεχνώντας τα πάντα, σε μία προσπάθεια τελικά να πετύχουμε τι; Να δημιουργήσουμε μήπως συνθήκες τεχνητής πόλωσης; Φοβούμαι πώς για ορισμένους ισχύει αυτό, και το υπογραμμίζω για ορισμένους, δεν ισχύει για το πλήθος των αιρετών της αυτοδιοίκησης οι οποίοι κατέκλυσαν με προτάσεις, λιγότερο ή περισσότερο επεξεργασμένες, και συνεχίζουν αυτή εδώ πέρα την περίοδο, και όλη την προηγούμενη, να συμβάλουν με τον τρόπο τους σε αυτό τον διάλογο ο οποίος έχει εδώ και πάρα πολύ καιρό ξεκινήσει.

Κάποιες φορές κάποιες φωνές περισσότερο θυμίζουν μία προσπάθεια να συμπαραταχθεί η αυτοδιοίκηση στο πλάι αντιπολιτευτικής τακτικής, και όχι στο να αρθρώσει τον δικό της αυτόνομο λόγο, και αυτό είναι λυπηρό. Αυτό προσβάλλει την αυτοδιοίκηση, τις παραδόσεις, τους αυτοδιοικητικούς, τις τοπικές κοινωνίες, τους πολίτες. Δεν είναι αυτός ο ρόλος της, δεν μπορεί να είναι παρακολούθημα είτε προσωπικών στρατηγικών, είτε στρατηγικών που αναφέρονται στο κεντρικό πολιτικό επίπεδο. Προφανώς ίσως κάποιοι κολακεύτηκαν από τις προηγούμενες παρεμβάσεις, αναφέρομαι στο προηγούμενο έκτακτο συνέδριο του κυρίου Βορίδη ο όποιος θέλησε να σας βλέπει περισσότερο ή λιγότερο κοντά στη Νέα Δημοκρατία. Αλλά αυτή είναι μία λογική η οποία πάει να καλουπώσει την αυτοδιοίκηση, πάει να τη σπρώξει μέσα σε στενά κομματικά πλαίσια ακριβώς για να υπηρετήσει κάποιες άλλες προτεραιότητες που δεν έχουν σε τίποτα να κάνουν με τις πραγματικές ανάγκες. Και νομίζω ότι τελικά κάνει κακό.

Περίσσεψαν οι απειλές, ότι θα βρεθούμε απέναντι στην Κυβέρνηση. Αν το να διαφωνήσουμε είναι απέναντι στην Κυβέρνηση στη βάση κάποιων θέσεων, το καταλαβαίνω, αλλά αν είναι σκοπός να βρεθούμε στο πλάι της Αξιωματικής Αντιπολίτευσης και αναφέρομαι πάλι σε ορισμένους αυτοδιοικητικούς, τότε είναι πολύ λίγο, πολύ φτωχό.

Έτσι λοιπόν εξηγείται ότι όλο αυτό το διάστημα δεν βρεθήκατε να πείτε ένα καλό λόγο, όχι μόνο για το νομοσχέδιο, αλλά και για τα πεπραγμένα της Κυβέρνησης τα προηγούμενα έτη. Κανείς δεν είπε, ούτε τώρα μόλις, για το πρόγραμμα Φιλόδημος 1 και 2, κάνετε την προηγούμενη μια αναφορά, λέει υπήρχαν κι άλλες φορές προγράμματα όπως το πρόγραμμα Ελλάδα. Εφαρμόστηκε; Το Φιλόδημος 1 και 2 όμως έχει ήδη 5 προσκλήσεις που είναι στον αέρα. Ήδη κάποιες προτάσεις έχουν εγκριθεί. Είναι ένα στοχευμένο πρόγραμμα το οποίο απαντά εκεί που πονάνε οι τοπικές κοινωνίες, πάνω στης μικρής κλίμακας έργα δίνοντας πραγματικά ανάσα, ζωή, λόγω ακριβώς έργων μικρής κλίμακας πλάι στα μεγάλα που χρηματοδοτούνται μέσα από το ΕΣΠΑ στις ίδιες τοπικές κοινωνίες, στοχεύει στην ανανέωση των υποδομών. Τίποτα για αυτό δεν υπήρξε, το αφήνουμε στην άκρη.

Γιατί όμως; Προφανώς γιατί κάποιοι υπηρετούν αυτή την τακτική που σας ανέφερα πριν. Δεν υπήρξε καμία αναφορά όταν για δεύτερη συνεχή χρονιά είχε την ευαισθησία, την πολιτική βούληση, να το κάνει πράξη αυτή η κυβέρνηση να ενισχύσει τους ορεινούς και τους μικρούς νησιωτικούς δήμους. Καμία αναφορά για αυτό. Να σας θυμίσω κύριε Πατούλη ότι όταν είχαμε κάνει πέρσι, αυτή την απόφαση είχαμε πάρει, μας είχατε απειλήσει ότι θα πάτε στο ΣΤΕ κατά της ενίσχυσης των μικρών νησιωτικών δήμων; Ανατρέξτε στις ανακοινώσεις και τις δηλώσεις τις δικές σας. Το γνωρίζουν οι άνθρωποι εδώ, το γνωρίζουν οι δήμαρχοι των ορεινών δήμων, το γνωρίζουν οι δήμαρχοι των νησιωτικών δήμων, αυτοί που αποτελούν ένα στοιχείο της ταυτότητας της σημερινής Ελλάδας, που αυτήν την Ελλάδα πρέπει να τη φέρουμε στο προσκήνιο και να σταματήσουμε τον υδροκεφαλισμό, για να σταματήσουμε αυτή την υπερσυγκέντρωση εξουσιών, αρμοδιοτήτων, πόρων στα μεγάλα κέντρα. Και τα πρώτα βήματα έγιναν και θα γίνουνε και με αυτό το νομοσχέδιο. Αυτά έχουν γραφτεί, δεν είναι προθέσεις, δεν παραγράφεται, είναι η πραγματικότητα.

Δεν είπατε τίποτα για τα προγράμματα της Κοινωφελής Εργασίας τα οποία και επιμηκύνθηκε ο χρόνος τους, που αποτελούν ανάσα στις σημερινές συνθήκες υποστελέχωσης και δυσκολίας προσλήψεων, επιμηκύνθηκε ο χρόνος τους, βελτιώθηκαν οι συνθήκες των εργαζομένων. Σαν να μην υπήρξε αυτό. Τώρα δεν έγινε; Σε αυτά τα χρόνια δεν έγινε; Δεν είπατε τίποτα για την θωράκιση των ΔΕΥΑ, δεν είπατε τίποτα για το πολυνομοσχέδιο, κάπου το ανέφερε πριν από λίγο ο κύριος Αγοραστός. Δεν είπατε τίποτα για τα ληξιπρόθεσμα, μεγάλη ανάσα. Μεγάλη ανάσα. Διαβάστε τις ευχαριστήριες δημόσιες επιστολές προς το υπουργείο εσωτερικών και την κυβέρνηση, τις δεκάδες, τις εκατοντάδες, όλων των δήμων, που καταλάβανε ότι μέσα από αυτό το πρόγραμμα, και το πρόγραμμα ΑΚΣΙΑ, πήραν ανάσα για να σταθούν στα πόδια τους αυτά τα δύσκολα χρόνια. Καμία αναφορά σε αυτά. Δεν είπατε τίποτα για το Μητρώο Πολιτών το οποίο λειτούργησε επιτέλους, και το οποίο συνεχώς επεκτείνεται και αλλάζει τη ζωή των πολιτών. Δεν είπατε τίποτα για την προγραμματική σύμβαση που μαζί υπογράψαμε, η ΕΝΠΕ, Η ΚΕΔΕ, η ΕΕΤΑΑ, το Υπουργείο Εσωτερικών για την απλοποίηση των διαδικασιών στους δήμους και την πιστοποίησή τους. Ή δεν έχει σημασία αυτό; Δεν είπατε τίποτα για τους επενδυτικούς ΚΑΠ που δοθήκαν πέρσι και φέτος για πρώτη φορά μετά από χρόνια στις περιφέρειες. Όλα αυτά είναι γεγονότα, δεν είναι προθέσεις. Δεν είπατε τίποτα για την πρωτόγνωρη διαδικασία που οργανώθηκε από τις Περιφέρειες και την Κυβέρνηση για τα Περιφερειακά Αναπτυξιακά Συνέδρια. Ποτέ άλλοτε δεν είχε δοθεί ένας ισότιμος λόγος στην αυτοδιοίκηση, μαζί με την υπεύθυνη Κυβέρνηση, τους επιστημονικούς φορείς της τοπικές δυνάμεις να φτιάξουν τις ψηφίδες ανάπτυξης που έχει ανάγκη η χώρα στη νέα φάση που παίρνει. Όλα αυτά τα αγνοείτε. Γιατί; Για να υπηρετήσετε ποιο σχέδιο; Ποιους τελικά στενά κομματικούς σκοπούς; Αυτός είναι ο ρόλος της αυτοδιοίκησης;

Παρόλα αυτά, και παρότι δεν αρέσει στον κύριο Αγοραστό, υπήρχε μία πλειοδοσία διαρροής fake news, έτσι δεν το λέτε στην Θεσσαλία; Σε κίνδυνο οι κοινωνικές υπηρεσίες των δήμων. Το λέτε σε μας οι οποίοι θωρακίσαμε με νομοθετικό τρόπο τις επιχειρήσεις Κοινής Ωφέλειας; Το λέτε σε μας οι οποίοι εξασφαλίσαμε την χρηματοδότηση σε αυτές τις συνθήκες με εθνικούς Πόρους των διαφόρων προγραμμάτων, όπως το Βοήθεια στο Σπίτι, και έχουμε δεσμευτεί ότι μέσα στο προσεχές διάστημα θα λύσουμε το εργασιακό τους ζήτημα, όταν η αντιπολίτευση και ο κύριος Βορίδης όταν πήγαν να τον δούνε μιλάει για απολύσεις; Για να παραδώσει αυτό το πρόγραμμα και άλλα στους ιδιώτες; Όταν απέναντι στο θέμα της υποστελέχωσης το οποίο πρώτοι το αναγνωρίσαμε και προσπαθούμε να απαντήσουμε με νύχια και με δόντια σε αυτές τις δύσκολες συνθήκες, η απάντηση της Νέας Δημοκρατίας είναι επαναφορά στο 1 προς 5, και βρέθηκαν κάποιοι σε αυτή την αίθουσα να τον χειροκροτήσουν; Δηλαδή στο διηνεκές υποστελέχωση; Να μην έχεις μηχανικούς ο κάθε Δήμος; Να μην έχει οικονομολόγους; Με τι υπηρεσίες λοιπόν θα έρθει η περιβόητη ανάπτυξη; Παραδίδοντας στον ιδιωτικό τομέα;

Αυτά είναι τα πραγματικά ερωτήματα που ταλανίζουν καθημερινά τους δήμους, και όχι οι αοριστολογίες, οι κινδυνολογίες, οι ευχές, διότι όποιος δεν θέλει να ζυμώσει σαράντα μέρες εύχεται και καταριέται, αλλά εδώ μιλάμε για συγκεκριμένες θέσεις, συγκεκριμένα έργα, πεπραγμένα, τα οποία δεν αμφισβητούνται. Λαϊκίζετε δε ασύστολα, εκεί που έγινε ένα…, και αναφέρομαι συγκεκριμένα, σε συγκεκριμένα πρόσωπα, δεν αναφέρομαι στον κόσμο της αυτοδιοίκησης, εκεί που έγινε ένα συγκεκριμένο βήμα για να θωρακιστούν οι υπηρεσίες καθαριότητας με το διαγωνισμό, όταν ξέρετε ότι υπάρχουν πολλοί δήμαρχοι οι οποίοι αρνούνται να προσλάβουν με βάση τους προσωρινούς επιτυχόντες, τους επιλαχόντες μέχρι να βγουν οι τελικοί πίνακες, διότι θέλουν να κάνουν τους καλούς στους παρατασιούχους, όταν γνωρίζετε ότι αυτό με βάση το Σύνταγμα και την κείμενη νομοθεσία δεν μπορεί να γίνει, έχει βγει αντισυνταγματικό, θα κινδυνεύσουν να πληρωθούν αυτοί οι άνθρωποι, αλλά θέλουμε να κάνουμε τον καλό. Και όταν εσείς κύριε Πατούλη όταν είχα αναλάβει το Νοέμβριο του ‘17 το Υπουργείο, μας είχατε καταγγείλει για τις παρατάσεις που γίνονται, και γιατί μας βάλατε να κάνουμε παρατάσεις λέτε, δεν το έχουμε ενσωματώσει όταν είναι 8 μήνες, να το πάμε σε ακόμα περισσότερο σε 12, σε 24 στους προϋπολογισμούς μας, Αυτά δεν μας λέγατε; Τώρα όμως πηγαίνετε και παίζετε με τον πόνο της αγωνίας των εργαζομένων. Και αντί να χαιρετήσετε ότι η Τοπική Αυτοδιοίκηση μετά από χρόνια αποκτά μόνιμες θέσεις εργασίας για να μπορέσει να επιτελέσει το βασικό της έργο, ερχόσαστε και το ξεχνάτε και αυτό. Θα το ξεχάσουμε λοιπόν και αυτό. Να το ξεχάσουμε και να δούμε τι άλλα θα πρέπει να θυμηθούμε.

Μιλάτε λοιπόν για χαοτικές καταστάσεις, αλλά αναζητώ τις συγκεκριμένες σας προτάσεις. Πού είναι; Που είναι οι συγκεκριμένες προτάσεις για τις αρμοδιότητες. Δεν αναφέρομαι σε γενικόλογες διακηρύξεις. Αυτές υπάρχουν. Πληθώρα διακηρύξεων και αποφάσεων συνεδρίων. Που είναι οι συγκεκριμένες προτάσεις πάνω στο θέμα των αρμοδιοτήτων; Το μόνο συγκεκριμένο που ακούω είναι στο θέμα του εκλογικού συστήματος. Ένα εκλογικό σύστημα που μέχρι το 2000 ήταν το αίτημα της ΚΕΔΕ. Τότε λοιπόν η ΚΕΔΕ ήταν στο δρόμο της διάλυσης των τοπικών κοινωνιών; Ήθελε το χάος; Ήθελε το χάος και τώρα ξαφνικά επί προεδρίας των σημερινών αξιότιμων κύριων Αγοραστού και Πατούλη επανήλθε στο σωστό δρόμο και δεν θέλει την απλή αναλογική; Μόνο αυτό ακούγεται ως συγκεκριμένο.

Θα πω το εξής, και διάφορα άλλα τα οποία είπατε αυτό το διάστημα, ότι μέσα από αυτή τη διάλυση της Αυτοδιοίκησης θα έρθει ξαφνικά ο διορισμένος, ο εγκάθετος γραμματέας. Το έχουμε διαψεύσει. Παρόλα αυτά το αναφέρετε. Δεν μπορεί να γίνει έτσι διάλογος καλόπιστος. Δεν μπορεί. Αν ο καθένας όταν μιλάει βλέπει μόνο τον εαυτό του στον καθρέφτη και απαντάει, ε τότε δεν βοηθάμε την Τοπική Αυτοδιοίκηση.

Είχατε πει ότι σκοπεύουμε να διαλύσουμε τις κοινότητες, στην αρχή αυτά δεν λέγατε; Διαπιστώσατε ότι συμβαίνει ακριβώς το αντίθετο. Και εδώ είναι ένα θέμα σημαντικής διαφωνίας. Προσέχτε να δείτε: Η ενίσχυση της ενιαίας συνείδησης του καλλικρατικού δήμου πρέπει να πηγαίνει με την παράλληλη ενίσχυση και την αναζωογόνηση των μικρών κοινοτήτων. Δεν μπορεί απέναντι στην εγκατάλειψη που τη βλέπουμε μέρα με την ημέρα τα τελευταία χρόνια να μην προσπαθούμε να βάλουμε φρένο, μέσα από συγκεκριμένες λειτουργικές προτάσεις. Αν διαφωνείτε και θέλετε να τα καταργήσουμε όλα αυτά, πέστε το. Δεν ξέρω πόσοι το αντιλαμβάνονται όταν είναι Δήμαρχοι στο Μαρούσι ή στο Αιγάλεω, για να μην αδικήσω το φίλο μου τον Μπίρμπα, να μιλήσω για τους μητροπολιτικούς δήμους, αλλά πηγαίνετε και πέστε το αυτό στην Ελληνική περιφέρεια. Και για αυτό στην πλειοψηφία οι άνθρωποι που ζουν στις μικρές κοινότητες έχουνε χαιρετίσει αυτές τις διατάξεις οι οποίες προσπαθούν σε μία λογική ενδοδημοτικής αποκέντρωσης, να μπορέσουμε να αναζωογονήσουμε την ζωή στην περιφέρεια.

Δεν θέλω να αδικήσω όμως την ΕΝΠΕ η οποία πράγματι έκανε μία απόπειρα κατάθεσης κάποιων προτάσεων. Είναι αλήθεια, και δεν αναφέρομαι στο σχέδιο νόμου που τώρα τελευταία επεξεργάστηκε, καλοδεχούμενη όποια πρόταση, αλλά για προσέξτε, κοιτάξτε καλά το περιεχόμενο αυτών των προτάσεων. Καταρχήν είναι μία πολύ καλή ύλη αλλά για μία συζήτηση που εκ των πραγμάτων έχει αξία στο πλαίσιο της Συνταγματικής αναθεώρησης. Δεν είναι υπεκφυγή αυτό, είναι πραγματικότητα. Σας το είπε και ο κύριος Βορίδης την προηγούμενη φορά, σας το είπαν όλοι όσοι ειλικρινώς μιλάνε ποια είναι τα όρια του σημερινού Ελληνικού Συντάγματος. Άρα λοιπόν να συμφωνήσουμε στο στόχο, να συζητήσουμε για το στόχο, αλλά να ζητήσουμε να γίνουν πράξη πράγματα τα οποία μπορούν να γίνουν πράξη στην παρούσα φάση μέχρι να αλλάξουν. Και εδώ αναδεικνύεται ένα θέμα. Έχει θέση η ΕΝΠΕ και η ΚΕΔΕ υπέρ της αναθεώρησης του συντάγματος, ναι ή όχι; Και αν έχει, οφείλει αυτό το ερώτημα να το θέσει απέναντι σε όλα τα κόμματα; Το Σύριζα τη Νέα Δημοκρατία, το ΠΑΣΟΚ, το ΚΚΕ, και ιδιαίτερα στη Νέα Δημοκρατία και το ΠΑΣΟΚ οι οποίοι την αρνούνται σύμφωνα με τις δικές τους προτάσεις. Η Συνταγματική αναθεώρηση αν γίνουν πράξη αυτά που λένε τώρα, θα πρέπει να πάει μετά από 7 χρόνια, και να παραπεμφθεί το θέμα της ουσιαστικής αποκέντρωσης και ενίσχυσης των αρμοδιοτήτων της αυτοδιοίκησης για μετά από 7 χρόνια. Είναι έτσι ή δεν είναι έτσι; Θα έρθετε σε λίγο κυρία Χριστοφιλοπούλου, επειδή μ’ αρέσει να μιλάμε ειλικρινά, αυτό έχει περισσότερη σημασία και όχι με τύπους. Θα μας πείτε λοιπόν εδώ και τώρα εκλογές. Ωραία! Εδώ και τώρα εκλογές, ανεξάρτητα από το γεγονός ότι βγαίνουμε από το πρόγραμμα και τα λοιπά. Για τα θέματα της Συνταγματικής αναθεώρησης που υποτίθεται ότι τα είχατε σημαίας σας; Τα παραπέμπετε αλλού. Το ίδιο και η Νέα Δημοκρατία από μεριάς της. Σε αυτά έχει σαφή θέση η ΚΕΔΕ και η ΕΝΠΕ;

Η ρύθμιση για τον ελεγκτή ή επόπτη νομιμότητας, να μην τα χαλάσουμε στον τίτλο, ας του δώσουμε οποίος τίτλος θεωρείτε ότι ταιριάζει καλύτερα, δεν συμπυκνώνει ένα πάγιο αίτημα; Αυτό μπορούσε να γίνει στις δεδομένες συνθήκες, στο δεδομένο θεσμικό Πλαίσιο. Αντί να το χαιρετίσετε, το βάζετε στην άκρη. Έχετε επιφύλαξη απέναντι στα τοπικά δημοψηφίσματα. Μάλιστα ευτυχώς δεν τα επαναλάβετε αυτά που είπατε την άλλη φορά, ότι θα οδηγηθούμε σε Καταλονίες και τα λοιπά, προφανώς είδατε τη διάταξη και είδατε τι περιλαμβάνεται, και ποιες πρόνοιες υπάρχουν στον τομέα των τοπικών δημοψηφισμάτων, που σε ένα και μόνο πράγμα αποσκοπούν, στην ενίσχυση της λαϊκής συμμετοχής και στο να δώσουνε μεγαλύτερη φωνή στις τοπικές κοινωνίες. Διαφωνείτε με τη δυνατότητα της ΕΕΤΑΑ και της ΜΟΔ να κάνουνε επιβλέψεις έργων και να ενισχυθούν; Είναι αυτά εργαλεία χρήσιμα; Γιατί υπάρχει αυτή η διάταξη. Διαφωνείτε με τη δυνατότητα των προγραμματικών συμφωνιών και την διεύρυνση τους για να μπορέσουμε να παρακάμψουμε τις δεδομένες, συγκεκριμένες αδυναμίες που υπάρχουν στο επίπεδο των τεχνικών υπηρεσιών;

Είπατε όμως και κάτι άλλο στις προτάσεις της ΕΝΠΕ. Μιλήσατε για ειδικές οικονομικές ζώνες. Ακραίος νεοφιλελευθερισμός. Ειδικές οικονομικές ζώνες σημαίνει το τέλος της αυτοδιοίκησης κυρίες και κύριοι. Ειδικές οικονομικές ζώνες σημαίνει Βουλγαροποίηση. Μετά το τέλος των μνημονίων η πρόταση του κυρίου Αγοραστού, και προφανώς του κόμματός του, είναι να επισφραγιστεί με το να γίνει η χώρα μας ένα παρακολούθημα της Βουλγαρίας. Σημαίνει ακραίος νεοφιλελευθερισμός. Σημαίνει όχι δυνατότητα να λειτουργεί η αυτοδιοίκηση με τα δικά της όπλα, σημαίνει μία ακραία ισοπεδωτική λογική που θα κατατάξει την χώρα μας σε μία χώρα σημαίας ευκαιρίας, αλλά που θα σημαίνει και θα μεταφράζεται και για τους πολίτες και τους εργαζόμενους πολύ χειρότερες συνθήκες και αμοιβές. Είμαστε κάθετα αντίθετοι με αυτή την πρόταση.

Κυρίες και κύριοι συνάδελφοι υπάρχει διαφωνία για το θέμα της απλής αναλογικής. Το καταλαβαίνω. Εδώ δεν χωρούν συμψηφισμοί. Ή αντιλαμβανόμαστε ότι η απλή αναλογική η οποία αφορά την κορυφαία συμμετοχική διαδικασία των πολιτών, την προστατεύει και δεν τη νοθεύει, ή στέλνουμε στους πολίτες ένα μήνυμα ότι μπορεί να ψηφίζουν άσπρο και να γίνει μαύρο, και να μην έχουν αντίστοιχη νομιμοποίηση οι πλειοψηφίες εντός του δημοτικού συμβουλίου. Εν τη ρύμη του ο κύριος Αγοραστός είπε ότι το θέμα είναι να έχει λυμένα τα χέρια ο δήμαρχος και οι περιφερειάρχες. Εγώ θα έλεγα ότι αυτό που χρειάζεται να έχει λυμένα τα χέρια του είναι το δημοτικό συμβούλιο και το περιφερειακό συμβούλιο πρωτίστως, και με βάση και το σύνταγμα και τη βαθιά αυτοδιοικητική δημοκρατική κουλτούρα. Δεν είναι μόνο πρόσωπα τα Όργανα και το γνωρίζετε πάρα πολύ καλά. Πιστεύουμε λοιπόν, πράγμα που δυστυχώς έχω δει λίγο να το αναφέρετε, ότι πράγματι πρέπει να ανοίξουμε ένα παράθυρο στη λογική των συνεργασιών, της διαβούλευσης, της συνεργασίας, των συγκλίσεων, των συνθέσεων, και να εγκαθιδρύσουμε μία στάση, μία κουλτούρα συνευθύνης όλων των ζωντανών δυνάμεων. Η απλή αναλογική θα αποτελέσει την άνοιξη για την τοπική αυτοδιοίκηση. Αν σε αυτό υπάρχει διαφωνία, διαφωνούμε. Αλλά μη μου πείτε ότι το ακούτε για πρώτη φορά, όταν μάλιστα ήταν, όπως είπαμε και πριν, θέση της ίδια της Αυτοδιοίκησης μέχρι πριν από λίγα χρόνια. Μην μου πείτε ότι το ακούτε για πρώτη φορά από τη σημερινή κυβέρνηση.

Παρόλα αυτά… άκουσα μία σκέψη. Αν το εννοείτε σοβαρά και θέλετε να πάμε στην απλή αναλογική με έναν μόνο γύρο, να δουλέψουμε πάνω σε αυτό, αν αυτή είναι η πρότασή σας. Αν μπορούμε να συγκλίνουμε στη βάση της απλής αναλογικής και θέλουμε να βρούμε ένα εκλογικό σύστημα που δεν θα έχει τον δεύτερο γύρο, το οποίο εμείς το κάνουμε για να δίνουμε τη δυνατότητα στον Πολίτη να αξιολογεί και τις δυνατότητες, την προσωπικότητα του εκάστοτε υποψηφίου Δημάρχου, και να έχει λόγο και με βάση την αυτοδιοικητική παράδοση των τοπικών κοινωνιών, καταθέστε το. Εδώ είμαστε. Ο διάλογος είναι ανοιχτός.

Από κει και έπειτα, όπως σας είπα και πριν κρατώ τις πολύ χρήσιμες προτάσεις, συμβουλές, παρατηρήσεις, που έχουν έρθει όλο αυτό το διάστημα στο Υπουργείο Εσωτερικών, και νομίζω ότι μπορούμε να δούμε μία σειρά ζητήματα. Η πρόταση να υπαχθεί το Πράσινο στις ανταποδοτικές υπηρεσίες δεν είναι μία πρόταση εγκεφαλική δική μας, και μη μου πείτε ότι δεν το έχετε ακούσει να το υποστηρίζουν μία ομάδα δήμων, κυρίως μεγάλων δήμων, οι οποίες του επιζητούν για να αξιοποιήσουν και κάποια διαθέσιμα που έχουν από τα ανταποδοτικά τέλη. Υπάρχει αυτό ως πρόταση. Και στην ΠΕΔ της Αττικής ακούστηκε. Αν θεωρείτε ότι αυτό μπορεί να δημιουργήσει πρόβλημα σε μία σειρά περιφερειακούς δήμους, να το συζητήσουμε. Σε αυτά είμαστε ανοιχτοί, και για αυτό γίνεται ο διάλογος. Όπως για παράδειγμα εγώ θεωρώ εύλογους τους φόβους να δούμε την περαιτέρω θωράκιση των παρατάξεων, διότι πράγματι σε καμία περίπτωση δεν είμαστε εμείς της λογικής των προσωπικών στρατηγικών και επιδιώξεων. Εμείς πιστεύουμε βαθιά στα συλλογικά σχήματα. Άρα οποιαδήποτε πράξη, οποιαδήποτε πρόταση υπάρχει που να θωρακίζει τη λειτουργία των παρατάξεων είναι γόνιμη και το συζητάμε. Να δούμε το θέμα του αριθμού των υποψηφίων, το όριο του συν 10%. Ακούστηκε μία παρατήρηση ότι αυτό δεν συμβάλει στην ανάδειξη νέων προσώπων. Θα μπορούσαμε να το δούμε να το αυξήσουμε. Αυτές είναι δημιουργικές προτάσεις. Να δούμε το θέμα της ενδοπεριφερειακής δυνατότητας ενός σταυρού ανάμεσα σε περιφερειακές ενότητες. Η λογική ήταν για να ενισχύσουμε την περιφερειακή συνείδηση και όχι να δημιουργήσουμε άλλου είδους ζητήματα.

Το νομοσχέδιο χαρακτηρίστηκε από έναν ειλικρινή ρεαλισμό, χωρίς βερμπαλισμούς, χωρίς μεγάλα λόγια, για αυτό και ονομάστηκε «Κλεισθένης 1». Δεν είπαμε ότι αποτελεί, ότι συμπυκνώνει μία ολιστική πρόταση παρέμβασης. Το ακούσατε από την πρώτη φορά που ήρθατε στο γραφείο μου, στο υπουργείο Εσωτερικών. Ήμουν από αυτούς, και είμαι, από τα στελέχη της κυβέρνησης, όχι απευθυνόμενος μόνο σε εσάς τους αυτοδιοικητικούς, αλλά στον Ελληνικό λαό, που πάντοτε δεν ωραιοποιούσα τις καταστάσεις, που έλεγα για τις αντιφάσεις και τις δυσκολίες. Αν νομίζει λοιπόν κανείς ότι μπορεί να διαγράψει τη ζημιά που έχει υποστεί η αυτοδιοίκηση μαζί με όλη την υπόλοιπη κοινωνία από τα μνημόνια τα τελευταία χρόνια, τότε κοροϊδεύει τον κόσμο. Αλλά για τις ευθύνες αναζητήστε την γαλαζοπράσινη διακυβέρνηση των τελευταίων ετών που μας οδήγησαν μέχρι εδώ. Εμείς να αναλάβουμε τις δικές μας, για αυτά που μπορέσαμε να κάνουμε τα τελευταία τρία χρόνια, αλλά τα του καίσαρος τω καίσαρι.

Πρώτο βήμα λοιπόν μεταρρύθμισης είναι, γι’ αυτό το ονομάσαμε και «Κλεισθένης 1», και σε αυτό το πρώτο βήμα μεταρρύθμισης υπάρχει χώρος για κάθε δημιουργική πρόταση. Σας είπα και την προηγούμενη φορά δεν είναι μόνο οι πόροι που μας λείψανε από την αυτοδιοίκηση, κυρίως ανέκοψε μία μεταρρυθμιστική προσπάθεια. Βεβαίως υπάρχουν δυνάμεις οι οποίες έχουν πάρει προ πολλού διαζύγιο με την έννοια της μεταρρύθμισης. Η παράταξη της Νέας Δημοκρατίας πέστε μου μία μεταρρύθμιση που έφερες πρόταση. Όχι που ψήφισε. Πέστε μου μία μεταρρύθμιση για την αυτοδιοίκηση. Δεν θα δείτε καμία. Είναι η προσωποποίηση και συμπύκνωση της συντήρησης, του χθες, του παλιού. Αυτό δεν το αμφισβητεί κανένας καλοπροαίρετος αυτοδιοικητικός, και πολύ περισσότερο οι πολίτες. Εμείς είμαστε μία παράταξη η οποία έχει στο DNA της τη διαρκή μεταρρυθμιστική προσπάθεια. Θέλουμε λοιπόν να ξαναπιάσουμε το νήμα των προηγούμενων μεταρρυθμιστικών προσπαθειών, αναζητήσεων, μέσα σε αυτές τις δύσκολες συνθήκες που επιχειρείται μία ανάταξη και της αυτοδιοίκησης και της χώρας. Τώρα πού βαδίζουμε στο τέλος του προγράμματος και που οι ευκαιρίες αναμφίβολα θα είναι πιο πολλές. Τώρα που τα αντικειμενικά στοιχεία της ίδιας της οικονομίας δίνουν περισσότερες δυνατότητες, αυτό δεν μπορεί να αμφισβητηθεί από κανέναν, ούτε από τα μεγέθη των εξαγωγών, του Εμπορικού ισοζυγίου, της ανάπτυξης αποκλιμάκωσης της ανεργίας, του τουρισμού, της κτηματαγοράς, τις εκτιμήσεις των ξένων οίκων, των ομολόγων που αποκλιμακώνονται. Είναι η πρώτη φορά που ένα πρόγραμμα στα τελειώσει χωρίς να μας οδηγήσει σε ένα άλλο, και αυτό είναι η βασική επιτυχία, μία επιτυχία η οποία έχει τις δυσκολίες της ακόμα, αλλά έχει μία θετική φόρτιση, μία θετική δυναμική.

Αν η στρατηγική μας λοιπόν είναι, και ο στόχος μας, ένα δημοκρατικό σύστημα αποκέντρωσης και στα τρία επίπεδα, στο κεντρικό κράτος, στις περιφέρειές, στους δήμους, για να ανατρέψουμε την κακιά συγκεντρωτική παράδοση του ελληνικού μοντέλου διοίκησης για την ουσιαστική αποκέντρωση των αρμοδιοτήτων και των εξουσιών, και συνεπώς να πετύχουμε κάποια στιγμή μία ισχυρή αυτοδιοίκηση, τότε νομίζω ότι αυτόν τον δρόμο μπορούμε να το πορευτούμε μαζί. Μπορούμε μαζί να αντιπαλέψουμε τον υδροκεφαλισμό, τον υπερσυγκεντρωτισμό, την χρόνια οργανωτική αδυναμία, τη γραφειοκρατία, την πολυνομία, τις στρεβλώσεις, την αδράνεια. Εμείς στο μέτωπο της διαφθοράς και της διαπλοκής στο κεντρικό επίπεδο δίνουμε μία μάχη ως κυβέρνηση, και ματώνουμε και πληρώνουμε. Σας καλώ και σας την αυτοδιοίκηση να δώσετε την ίδια μάχη. Και έχετε τον τρόπο. Να γίνετε και εσείς οι κήρυκες κατά της διαφθοράς, της λοβιτούρας, για να αναβαθμίσουμε τις τοπικές κοινωνίες και κυρίως το ρόλο του αυτοδιοικητικού. Είναι στα χέρια σας αυτή η ευκαιρία. Αυτό το δρόμο λοιπόν μπορούμε μαζί να τον διαβούμε.

Ελάτε λοιπόν μαζί με τις αρχές της αποκέντρωσης για μία ισχυρή αυτοδιοίκηση, στα πλαίσια ενός δημοκρατικού προγραμματισμού να προωθήσουμε τη δημοκρατία, την συμμετοχή, την τοπική αυτονομία, σε μία λογική ενδοπεριφερειακής και ενδοδημοτικής αποκέντρωσης για την πραγματική τελικά οικονομική αυτοτέλεια των ΟΤΑ, να προωθήσουμε τις λογικές του δημοκρατικού και κοινωνικού ελέγχου, να ενισχύσουμε τις κοινωνικές πολιτικές των ΟΤΑ, να ενισχύσουμε το αναπτυξιακό τους ρόλο, να αξιοποιήσουμε την κοινωνική οικονομία, την κοινωνική επιχειρηματικότητα.

Νομίζω ότι όποιος συμφωνεί με αυτό το όραμα, με αυτή την στόχευση, τότε είναι βέβαιο ότι μπορούμε να βρούμε τον τρόπο να πορευτούμε μαζί.

Σας ευχαριστώ.